הוועדה המסדרת, כנסת 21, פרוטוקול מספר , 2019-10-03 13:00

יולי יואל אדלשטיין: חברים יקרים, ברוכים הבאים.

יולי יואל אדלשטיין: כל היום אנחנו נשאלים – אני מניח שלא רק אני – האם האווירה היא חגיגית או לא חגיגית.

יולי יואל אדלשטיין: אני מציע שקודם כל האווירה תהיה חגיגית – עם הצל הקיים, הידוע והמוכר לכולנו של אי ודאות, אבל עדיין אנחנו בפתיחת כנסת חדשה, הכנסת ה-22.

יולי יואל אדלשטיין: נקווה מאוד שהיא תאריך ימים.

איל ינון: תאריך שנים.

יולי יואל אדלשטיין: אני מניח שבישיבה כאן אין כבר חברי כנסת חדשים, כפי שקרה לנו לפני חמישה חודשים.

יולי יואל אדלשטיין: כולם כבר מנוסים במעמד הזה.

יולי יואל אדלשטיין: אנחנו בסוג של התנעה של הכנסת ה-22.

יולי יואל אדלשטיין: כרגע היא עוד לא קיימת, אין מוסדות פורמליים, אבל כדי שיהיו, מתכנסים כאן נציגי הסיעות, בחדר הזה, יחד עם עבדכם הנאמן ומזכירת הכנסת, על מנת לקבוע את סדרי העבודה הראשונים וקודם כל את הקמת הוועדה המסדרת.

יולי יואל אדלשטיין: התייעצנו פה לגבי חישובים אפשריים שונים.

יולי יואל אדלשטיין: בדקנו את התקדימים שהיו בכנסות השונות.

יולי יואל אדלשטיין: היו מפתחות שונים לגבי כמות הנציגים בוועדה המסדרת.

יולי יואל אדלשטיין: אנחנו יודעים שמסתמן בוועדה המסדרת מפתח של חבר לכל ארבעה ח"כים.

יולי יואל אדלשטיין: ההרכב הוא לא פשוט כי בדרך כלל קיימת יותר בהירות לגבי הקואליציה העתידית והאופוזיציה העתידית, כרגע זה לא קיים אז נצטרך לעשות עבודה מאוד-מאוד יסודית על מנת לתת ייצוג הולם לכולם.

יולי יואל אדלשטיין: כולנו חברי כנסת, כולנו שווים.

יולי יואל אדלשטיין: כל הסיעות, ודאי בנושא הזה, שוות.

יולי יואל אדלשטיין: לוועדה המסדרת, כפי שאנחנו זוכרים, קיימות מיד שתי משימות: אחת – אני אתחיל ממנה כי אני גם קצת אנוכי, מותר לי – בחירת סגנים ליושב-ראש הכנסת.

יולי יואל אדלשטיין: גם כאן אני מניח שתהיה מלאכה פחות ברורה.

יולי יואל אדלשטיין: פעם שעברה חברי הכנסת מאיר כהן ואייכלר שימשו כסגנים, אחד קואליציה, אחד אופוזיציה ובא לציון גואל.

יולי יואל אדלשטיין: עכשיו לך תדע לאן לשייך את ישראל ביתנו או את הרשימה המשותפת.

יולי יואל אדלשטיין: אני חושב שהדברים האלה יבואו לידי ביטוי גם בהחלטות שלכם.

יולי יואל אדלשטיין: לי, אני כבר מודיע, אין עם זה כל בעיה בתנאי אחד – מבלי לפגוע בכישורים של אף אחד – אני מבקש שהסגנים הזמניים יהיו אנשים שהתנסו בכנסת, התנסו בתפקידים השונים בכנסת, כי ברור לגמרי, אולי דווקא משום שהדברים כל כך לא ברורים, שאנחנו צריכים להיות במצב שסגן שעולה לנהל ישיבה מבין, יודע, ויודע גם לעשות את האיזונים.

יולי יואל אדלשטיין: אז אנא מכם, אני לא אתערב, ודאי פרסונלית, אין לי כל בעיה עם כל שם שתגישו, אבל תעמדו, בבקשה, חברי הוועדה המסדרת, על העניין הזה.

יולי יואל אדלשטיין: הנושא השני הוא ועדת חוץ וביטחון זמנית וועדת כספים זמנית.

יולי יואל אדלשטיין: ברור שאנחנו לא יכולים לתפקד בלי שתי הוועדות האלה.

יולי יואל אדלשטיין: גם כאן לפי כל המפתח שתמצאו כצודק ונכון.

יולי יואל אדלשטיין: ההשלכה המעשית של העניין הזה היא שהיום אנחנו פותחים ב-16:00 את הישיבה החגיגית.

יולי יואל אדלשטיין: לאחר הישיבה החגיגית, אתם עם בני המשפחות, בני/בנות זוג, עולים לטרקלין שאגאל לטקס הרמת כוסית בהשתתפות נשיא המדינה וראש הממשלה, ומיד לאחר מכן אני מבקש מכול חברי הכנסת – תעבירו את זה גם בסיעות – לרדת לאולם המליאה לקיים כבר ישיבת עבודה לצורך אישור הוועדה המסדרת.

זאב אלקין: יש שעה?

יולי יואל אדלשטיין: בחישוב שלנו זה יהיה לקראת 18:00.

יולי יואל אדלשטיין: אתם רוצים לקבוע את זה ב-18:00?

יולי יואל אדלשטיין: גם אפשר.

זאב אלקין: עדיף.

צבי האוזר: עדיף לקבוע, כן.

יולי יואל אדלשטיין: אוקיי.

יולי יואל אדלשטיין: גברתי מזכירת הכנסת, אנחנו נזמן ל-18:00 ישיבה לצורך אישור הוועדה המסדרת.

יולי יואל אדלשטיין: לאחר מכן, בהנחה שהכול יהיה בהסכמה והכול יאושר, הוועדה המאשרת יכולה להתכנס, לבחור את הסגנים ואת הוועדות הזמניות ואז נפתח את המליאה שוב לצורך האישור.

תמר זנדברג: זו ישיבה שלישית?

יולי יואל אדלשטיין: כן.

יולי יואל אדלשטיין: אני אודיע על הפסקה.

יולי יואל אדלשטיין: אני לא אנעל ואפתח אלא אודיע על הפסקה לצורך כינוס הוועדה.

יעקב אשר: צריך לעבוד בקדנציה הזו.

צבי האוזר: זה יכול להיות אחד מרגעי השיא של הקדנציה הזו.

זאב אלקין: יש אנשים שרוצים שתהיה להם לפחות הצבעה אחת בקדנציה.

יולי יואל אדלשטיין: חברים, תפסיקו.

אופיר סופר: אפשר להשלים את נאום הבכורה מהפעם הקודמת?

יולי יואל אדלשטיין: אני שוקל את זה ברצינות מכיוון שיש לנו רק שמונה חברי כנסת חדשים.

יולי יואל אדלשטיין: אני חושב לקבל החלטה – בימי חרושצ'וב קראו לזה החלטה וולונטריסטית – ולקבוע שגם מי שהיה רק בכנסת ה-21 ייחשב כחדש ויקבל נאום בכורה.

אופיר סופר: אם תיתן לכל הח"כים נאום זו יכולה להיות חגיגה רצינית.

יולי יואל אדלשטיין: עד כאן, אני חושב, עיקרי הדברים.

יולי יואל אדלשטיין: לוועדה המסדרת תהיה עוד משימה.

יולי יואל אדלשטיין: אנחנו נכנסים לתקופת חגים.

יולי יואל אדלשטיין: לא הייתי מציע להכריז עכשיו על פגרה, עם כל מה שמשתמש מכך, אבל זאת אומרת שהוועדה המסדרת תצטרך לקבוע ביטול ישיבות – כי אחרת אני חייב לפתוח אותן ללא סדר-יום – ב-7, ב-22 וב-23 באוקטובר, ואז על פי חוק אנחנו צריכים להתכנס תוך ארבעה שבועות מפתיחת הכנסת.

יולי יואל אדלשטיין: אנחנו נתכנס מ-28 באוקטובר וישר נוכל לעבוד.

יולי יואל אדלשטיין: נקווה שהתחזית של השנים תתגשם.

יולי יואל אדלשטיין: עד כאן דבריי המלומדים.

יולי יואל אדלשטיין: אם יש הערות לחברים מהסיעות השונות, בבקשה.

יואב בן צור: מתי אפשר להגיש הצעות חוק?

יולי יואל אדלשטיין: אתה יכול מהיום להגיש הצעות חוק.

יעקב אשר: היום ב-16:00.

יואב בן צור: ממתי אפשר להגיש אותן למליאה?

יולי יואל אדלשטיין: בתום 45 יום.

איל ינון: לא, בתום 45 יום יהיה אפשר לעלות להצבעה.

איל ינון: אתה מדבר על להגיש?

זאב אלקין: על זה הוא מדבר – הוא מדבר על הצבעה.

יולי יואל אדלשטיין: על מה אתה מדבר?

איל ינון: ההנחה תהיה תלויה בהחלטה שלכם, של נשיאות הכנסת הזמנית.

תמר זנדברג: ההצעות שיונחו היום - - -

עודד פורר: לא יונח כלום היום.

זאב אלקין: יש הצעות שיוגשו היום, לא יונחו.

איל ינון: בדיוק, אתם מבלבלים בין שלושה מושגים.

יעקב אשר: הגשה, הנחה והצבעה.

תמר זנדברג: הצעות שיוגשו היום בשעה 16:00?

איל ינון: יונחו מתי שנשיאות הכנסת הזמנית - - -

תמר זנדברג: יונחו על ידי נשיאות הכנסת שאנחנו נבחר היום - - -

איל ינון: אחרי שהלשכה המשפטית תעבור עליהן.

איל ינון: הן לא יונחו לפני ה-28 באוקטובר.

איל ינון: זה יהיה המועד הראשון.

תמר זנדברג: אבל תיאורטית תהיה הפרוצדורה של פטור מחובת הנחה וכל הדברים האלה?

יולי יואל אדלשטיין: כן, בוועדה המסדרת.

תמר זנדברג: נניח פיזור כנסת.

משה ארבל: ברשות היושב-ראש, אני רוצה להעלות נקודה: כנסת שהתפזרה לאחר פחות מ-180 יום, כמו הכנסת הקודמת – אני חושב שזה על דעת כולם ונצטרך לתקן חקיקה בנושא – נכון יהיה להחיל דין רציפות על חוקים שלא עברו בכנסת שלפניה?

קריאות: לא, אי אפשר.

עודד פורר: בעיניי זה מיותר.

יולי יואל אדלשטיין: ההערה של חבר הכנסת ארבל מדברת על חוקים שעברו בכנסת ה-20 ולא הייתה אפשרות להטיל דין רציפות בכנסת ה-21.

יולי יואל אדלשטיין: היועץ המשפטי לכנסת העלה בפניי את הסוגיה הזאת, דנו בה.

יולי יואל אדלשטיין: אני לא יודע, נראה.

יולי יואל אדלשטיין: הבעיה היא הריח הלא כל כך טוב של הרטרואקטיביות בנושא הזה, אבל נצטרך לדון בזה.

עודד פורר: אני אגיד עוד משהו, אדוני היושב-ראש, והוא שלפיזור כנסת יש מחירים.

עודד פורר: זה המחיר של פיזור הכנסת.

אברהם (אבי) ניסנקורן: אני תומך במה שאומר עודד פורר.

עודד פורר: לא צריך להיות מצב שבו מפזרים כנסת כאילו כלום ואחר כך נחיל רציפות, נעשה רטרואקטיביות.

יולי יואל אדלשטיין: חברת הכנסת תמר זנדברג, בבקשה.

תמר זנדברג: רציתי להעלות נושא שאולי לא ישמע לכם חגיגי ואולי לא נוגע לכל הפורום אבל בתור הסיעה הקטנה פה יש לנו קצת בעיות טכניות ולוגיסטיות עם הבניין, עם חדרים של חברי הכנסת שלנו.

תמר זנדברג: אנחנו חמישה חברי כנסת, רק אחד מהם באגף החדש.

תמר זנדברג: כל חברי הכנסת, חדשים וחוזרים, קיבלו חדרים באגף הישן.

תמר זנדברג: חדר הסיעה שלנו נוטף ולא שופץ עדיין.

תמר זנדברג: זה שיפור בשבילנו שבכלל קיבלנו חדר סיעה בשורה של הסיעות, זה יפה, אבל עדיין.

תמר זנדברג: סליחה שאני מעלה את זה פה אבל מכיוון שלא נענינו עד כה מהגורמים האחרים אני כן רוצה להעלות את זה כאן, גם שיירשם וגם לבקש את עזרתך כי אנחנו מרגישים קצת מקופחים שלא בצדק.

יולי יואל אדלשטיין: נבדוק את הנושא.

יולי יואל אדלשטיין: אני בוודאי לא מודע לנושא השיפוצים.

יולי יואל אדלשטיין: אם אכן משהו נוטף שם הוא יטופל.

יולי יואל אדלשטיין: יש עכשיו, בתקופת החגים, כמה ימים שבהם אפשר יהיה לטפל בזה, לא בחג בוודאי.

יולי יואל אדלשטיין: לגבי הנושא של חדרי סיעות, בדקתי וכיוון שלא התברכנו בכנסת הזאת ב-15 או 16 סיעות אז יש לכולם חדרי סיעות.

תמר זנדברג: בתור הסיעה שנפגעה מכך פעמים קודמות, אכן שיפור אבל עדיין לא מספק.

יולי יואל אדלשטיין: אני שמח על השיפור.

יולי יואל אדלשטיין: על השיפוץ אני אבדוק.

יולי יואל אדלשטיין: בבקשה, אדוני.

זאב אלקין: אדוני היושב-ראש, קודם כל, בהתחשב במצב המיוחד בכנסת הזו, שכבר ציינת שהוא באמת מורכב ולא רגיל, של חוסר בהירות איך תראה הקואליציה, איך תראה האופוזיציה ומה בכלל גורלה של הכנסת, בתור הסיעה שכרגע מופקדת על תהליך הרכבת הממשלה לפי החלטת הנשיא, יזמנו מהלך שלשמחתי צלח, ניסיון להגיע להבנות, קודם כל עם יושב-ראש הסיעה הגדולה השנייה, שגם מייצגת מועמד נוסף שזכה לכמות גדולה מאוד של ממליצים, גם לגבי הרכב הוועדה המסדרת וגם לגבי הרכבי ועדת הכספים הזמנית וועדת חוץ וביטחון הזמנית, כדי להימנע מתגרות בכנסת כבר בימים הראשונים.

זאב אלקין: אני מודה לחבר הכנסת ניסנקורן על כך שהוביל את התהליך הזה ושהצלחנו להגיע להבנות.

זאב אלקין: אני מקווה שהתהליך הזה היום יוכל להתבצע במהירות יחסית ובהסכמה מרבית – אני לא יודע אם מלאה אבל מרבית.

זאב אלקין: כל אחת מהסיעות הגדולות לקחה אחריות על התיאומים מול הסיעות של הגוש שלה.

זאב אלקין: אין לזה הרבה משמעות פורמלית אבל יש לזה משמעות פוליטית.

זאב אלקין: אם אנחנו מדברים על גוש הממליצים אז יותר קל למסגר את זה כך.

זאב אלקין: לכן אנחנו מגיעים די מסוכמים לשולחן הזה ואני אשמח לשתף את כל החברים, כפי שגם נהוג בישיבה הזאת, שרצוי לצאת ממנה עם הנוסחה של הרכב הוועדה המסדרת.

זאב אלקין: לגבי כל השאר, לדעתי זה כבר לא בשולחן הזה אלא בשולחן הוועדה המסדרת עצמה.

זאב אלקין: כן יש הסכמה לסיים את כל התהליך במשך הערב, כולל הרכבת הוועדות הזמניות והמינוי של יושבי-הראש של אותן ועדת זמניות, כדי שהכנסת באמת תוכל למלא את כל תפקידיה לכל צורך שיהיה.

יולי יואל אדלשטיין: שיהיה ברור לכל נציגי הסיעות – המובן מאליו גם צריך להיאמר – מדובר כבר ברשימות שמיות.

יולי יואל אדלשטיין: אנחנו לא יכולים לומר במליאה "מאשרים אנו" בלי שיש הרכב שמי.

זאב אלקין: כן.

זאב אלקין: הבקשה היא מכול הסיעות למסור את השמות.

זאב אלקין: אני כרגע כמובן אקרא את ההרכב הסיעתי אבל הכוונה היא שעד להצגה של זה במליאה, ורצוי בכל זאת כמה שעות קודם, להעביר ליושב-ראש המיועד של הוועדה המסדרת מתוקף המנדט – שזה חבר כנסת מיקי זוהר שנמצא כאן אתנו – את כל השמות.

מכלוף מיקי זוהר: לכמה ימים.

זאב אלקין: אנחנו לא קובעים לראש הממשלה את לוחות הזמנים של החזקת המנדט.

זאב אלקין: המפתח שנקבע כדי להגיע לאיזון – כי המטרה בהרכב הוועדות הייתה באמת להגיע לאיזון מלא שמצלם את יחסי הכוחות המורכבים בכנסת – הוא לפי מפתח 4.

זאב אלקין: זה גם ההרכב המספרי שיוצא.

זאב אלקין: ההרכב הוא כדלהלן: סיעת כחול לבן – 8 חברים בוועדה המסדרת; סיעת הליכוד – 8 חברים בוועדה המסדרת; סיעת הרשימה המשותפת – 3 חברים בוועדה המסדרת.

זאב אלקין: אני מקווה שהם מסרו את השמות.

אברהם (אבי) ניסנקורן: הם מסרו גם לי את השמות.

זאב אלקין: מצוין, אז תעבירו למיקי.

קריאה: הם שברו שביתה?

זאב אלקין: אפשר להיבחר גם כשאתה לא פה.

יולי יואל אדלשטיין: רק הערה כאן:

יולי יואל אדלשטיין: על פי עמדתו של היועץ המשפטי לכנסת יוכלו להצביע בוועדה המסדרת רק חברים שהצהירו אמונים במליאה.

יולי יואל אדלשטיין: פשוט תמסרו לחברים שזו ההשלכה.

יולי יואל אדלשטיין: להשתתף אפשר.

יולי יואל אדלשטיין: להצביע יכולים רק אנשים שהצהירו אמונים במליאה.

זאב אלקין: סיעת ש"ס – 2 חברים; סיעת ישראל ביתנו – 2 חברים; סיעת יהדות התורה – 2 חברים; סיעת ימינה – 2 חברים; סיעת העבודה – 2 חברים; סיעת המחנה הדמוקרטי – חבר אחד.

תמר זנדברג: המפתח הוא 1 ל-4?

זאב אלקין: 1 ל-4, כן.

תמר זנדברג: אז איך העבודה שניים ואנחנו אחד?

זאב אלקין: כי 6 חלקי 4 זה 1.5, לפי כללי העיגול.

זאב אלקין: יש כללי עיגול.

זאב אלקין: לימדו אותי בכנסת, בקדנציה הראשונה, את כללי העיגול, מאז נשארתי אתם, זה לא השתנה.

צבי האוזר: מה שטוב זה שאיכשהו הוא תמיד יודע להנדס את הכללים יפה.

עודד פורר: זה חלק ממומחיות.

צבי האוזר: אותם כללים מביאים תוצאות שונות, זו האומנות.

יעקב אשר: זה הרבה ניסיון.

צבי האוזר: זה לא בקדנציה הראשונה.

עודד פורר: אני אומר את זה לזכותך, הכול במחמאה.

זאב אלקין: אחת מתוצאות המבנה הזה של הוועדה המסדרת היא בין השאר – אם להשתמש בשיח של גושי הממליצים – שבסך הכול יש 14 חברים מגוש אחד, 14 חברים מגוש אחר ושני חברים של ישראל ביתנו שהם בתווך.

זאב אלקין: זה בדיוק מצלם גם את יחסי הכוחות בכנסת ונותן את התמונה.

זאב אלקין: לגבי כל השאר, כאמור, נדבר על כך בוועדה המסדרת אבל ישנן הסכמות גם לגבי מספר הסגנים וגם לגבי הרכבי הוועדות הזמניות, כספים וחוץ וביטחון.

יולי יואל אדלשטיין: גם כאן אני מבקש שמות.

זאב אלקין: בוודאי.

זאב אלקין: אנחנו צריכים להיות ערוכים כוועדה מסדרת להגיש למליאת הכנסת אחרי ההפסקה את השמות המלאים של שתי הוועדות.

זאב אלקין: אני שוב מודה לחבר הכנסת ניסנקורן על העבודה הלא פשוטה של התיאומים עם כולם על מנת להגיע להסכמות האלה.

זאב אלקין: אני חושב שזו דוגמה יפה לכך שגם במבנה מורכב של הכנסת ומבנה שלטוני מורכב אפשר להגיע להבנות.

יולי יואל אדלשטיין: אתם יכולים להעביר סדנה גם לראשי המפלגות שלכם בנושא של ההסכמות?

זאב אלקין: יכול להיות שזה מסמל את הקואליציה העתידית, אבל לתת תחזיות זה כבר מעבר ליכולת שלי.

עודד פורר: אני יכול להעיד שהצלחתי לגרום לכם לדבר אז אולי נצליח לשדך ביניהם עוד פעם.

יעקב אשר: הנה השדכן.

זאב אלקין: אני בהחלט חייב להודות לחבר הכנסת עודד פורר שמיד בשלבים הראשונים המליץ לי ללכת למהלך כזה וקיבלתי את זה.

עודד פורר: אף על פי שהציעו לנו הרבה מאוד הצעות.

יולי יואל אדלשטיין: הוא בינתיים משחק אותה קשה להשגה.

מכלוף מיקי זוהר: האמת היא שהוא באמת קשה להשגה.

זאב אלקין: לפחות הוא השפיע על התהליך.

איציק שמולי: מעולם לא קיבלתם כל כך הרבה מחמאות בישיבה אחת.

עודד פורר: תן ליהנות מהרגע.

יולי יואל אדלשטיין: המילה "חנופה" איכשהו מסתובבת בחדר הזה.

יולי יואל אדלשטיין: אני מאוד שמח – כל פעם אבל עכשיו במיוחד – על ההסכמות כי תמיד כדאי לראות את האלטרנטיבה.

יולי יואל אדלשטיין: תארו לעצמכם איזה גיהינום היינו יכולים עכשיו למצוא פה אילולא היו ההסכמות האלה.

יולי יואל אדלשטיין: אני גם פונה ליושב-ראש המיועד של הוועדה המסדרת, חבר הכנסת מיקי זוהר – אני מקווה שזה יהיה עוד במשמרת שלך כיושב-ראש הוועדה – לגבי קביעת ישיבה מיוחדת ביום ראשון 10 בנובמבר, שזה היארצייט של יצחק רבין.

יולי יואל אדלשטיין: שוחחתי גם עם דליה רבין, יום ראשון זה היום בו הם מקיימים את האזכרה בהר והם מבקשים שבאותו יום נקיים את הישיבה.

יולי יואל אדלשטיין: בשנה הקודמת מאוד חששתי אבל הגיעו חברי כנסת אז אני מקווה שכך יהיה גם השנה.

יעקב אשר: אני מודיע מראש שלא אוכל להשתתף מפני שאני מחתן באותו יום את הבן שלי.

יולי יואל אדלשטיין: אני מודיע מראש שאם תזמין בסיום הישיבה אבוא.

יולי יואל אדלשטיין: חברים, עוד הערות?

איציק שמולי: יש לי שתי שאלות.

איציק שמולי: אחת לגבי הוועדה המסדרת: בהנחה ויש חבר כנסת שכן הושבע במליאה, הוא יכול להיות מוחלף בוועדה וגם להצביע?

תמר זנדברג: מאותה סיעה.

תמר זנדברג: האם ח"כ מאותה סיעה יכול להצביע במקום חבר כנסת אחר.

יולי יואל אדלשטיין: כן, בוודאי.

זאב אלקין: כן, כמו כל ועדה, ברור.

איציק שמולי: רציתי להיות בטוח.

איציק שמולי: דבר שני, לגבי ועדות שאינן כספים וחוץ וביטחון – בגלל שהכנסת לא פועלת תקופה ממושכת, האם יש נוהל לכינוס אותן ועדות?

איציק שמולי: ניתן לכנס אותן באופן מיוחד?

זאב אלקין: לא, לכנס אי אפשר לפני שמקימים.

יעקב אשר: צריך להקים אותן.

יולי יואל אדלשטיין: היינו עם הסוגיה הזאת כבר בכנסת הקודמת.

יולי יואל אדלשטיין: בניגוד לוועדות חוץ וביטחון וכספים אנחנו לא יכולים – תקני אותי, ארבל, אם אני טועה – להקים ועדה זמנית, ועדת חינוך זמנית או ועדת חוקה זמנית.

יולי יואל אדלשטיין: אם מקימים ועדה היא כבר לכל דבר ועניין.

יולי יואל אדלשטיין: אי אפשר להקים ועדה זמנית.

צבי האוזר: אפשר להקים ועדה מיוחדת לעניין מסוים.

יולי יואל אדלשטיין: אם יהיה איזה חוק שצריך לדון בו מסיבות כאלה ואחרות, כמו שהיה לנו בכנסת הקודמת, אז אפשר להקים ועדה, כמו שצביקה אמר, אד הוק לדיון בחוק.

יולי יואל אדלשטיין: אם יהיה צורך, כמו שהיה לנו בכנסת הקודמת, למשל בחינוך, עקב תשלומי הורים וכדו', אז אתם תשקלו זאת בוועדה המסדרת, אני ודאי לא אעמוד בדרככם בנושא הזה.

יולי יואל אדלשטיין: אני מציע לא להשתגע כי כל פעם יתחיל דיון למי הולכת הראשות ודרישה לעשות זאת פריטטי: אתם כבר קיבלתם אז גם אנחנו נקבל וכו', אז רק לפי צורך אמיתי.

צבי האוזר: כפי שחבר הכנסת פורר אמר, יש מחיר למצב המיוחד הזה וזה אחד המחירים.

איציק שמולי: נכון, אבל אחרים משלמים אותו.

זאב אלקין: בתגובה לשאלה של חבר הכנסת שמולי, אני באמת הייתי מציע לדחות את ההקמה של הוועדות הקבועות עד להתבהרות התמונה והרכבת הממשלה.

זאב אלקין: זה בדרך כלל מה שנהוג.

זאב אלקין: זה בדרך כלל צעד שנעשה אחרי הקמת ממשלה אפילו, ברגע שכל התמונה מתבהרת ויותר ברור מיהם חברי הכנסת שיכולים לשמש כחברי הוועדות, כי עד שלא הוקמה ממשלה לא ברור מי כן יכול ומי לא יכול, מי יישאר בכנסת, מי ילך להיות חבר ממשלה במעמד כזה או אחר.

זאב אלקין: לכן, בעיניי נכון לחכות.

זאב אלקין: אם תהיה בעיה אד הוק, התפתחה פה מסורת של להגיע להסכמות אז אני מניח שנוכל להגיע לפתרון פרקטי לבעיה, אבל את התהליך של הקמת ועדות קבועות כדאי לעשות לאחר התבהרות התמונה.

זאב אלקין: אם חס וחלילה נראה שהכנסת החליטה ללכת לבחירות אז תהיה אפשרות לשאול מה קורה באותם חודשים שבין לבין והאם יש צורך להקים משהו מהוועדות הקבועות, אבל עד שיש סיכוי להקמת הממשלה לא הייתי יוזם הקמה של ועדות קבועות.

יולי יואל אדלשטיין: כמו שאמרתי, אם יש איזה נושא שהכנסת לא יודעת להתגבר עליו בכלים הקיימים נשקול את זה.

יולי יואל אדלשטיין: דברים נוספים, חברים?

יולי יואל אדלשטיין: תודה רבה, ברכות לכולם.